**ΔΕΛΤΙΟ ΤΥΠΟΥ**

**Επίσκεψη του Πρέσβη του Ισραήλ**

**στην INTRACOM DEFENSE**

**Κορωπί, 23 Φεβρουαρίου 2021:** Ο Πρέσβης του Ισραήλ στην Ελλάδα, κ. Yosef Amrani, επισκέφθηκε τις εγκαταστάσεις της INTRACOM DEFENSE (IDE) στο Κορωπί. O Διευθύνων Σύμβουλος της IDE, κ. Γεώργιος Τρουλλινός, υποδέχθηκε τον κ. Πρέσβη μαζί με ανώτατα στελέχη της εταιρίας.

Ο Πρέσβης ενημερώθηκε για τις προοπτικές συνεργασίας σε έργα των δύο χωρών, καθώς και της διεθνούς αγοράς.

Η IDE υπέγραψε πρόσφατα σύμβαση με την κρατική εταιρία Israel Aerospace Industries (ΙΑΙ), τη μεγαλύτερη αμυντική εταιρία στο Ισραήλ, για την προμήθεια του καινοτόμου της υβριδικού συστήματος παροχής και διαχείρισης ενέργειας για στρατιωτική χρήση. Η IDE ενδιαφέρεται να επεκτείνει τη συνεργασία της με τις Ισραηλινές βιομηχανίες και σε άλλα υπό εξέλιξη προγράμματα και σε αυτό το πλαίσιο συζητήθηκαν οι βέλτιστες μέθοδοι και η στρατηγική με σκοπό την ενίσχυση της διμερούς αμυντικής συνεργασίας.

Ο Πρέσβης είχε επίσης την ευκαιρία να δει τις εγκαταστάσεις Έρευνας και Ανάπτυξης της IDE, η οποία επενδύει το 7% του κύκλου εργασιών της στην Έρευνα και Ανάπτυξη, καθώς και τις δυνατότητες παραγωγής της, εστιάζοντας στο εξαιρετικό δυναμικό της IDE που οδήγησε τις εξαγωγές της εταιρείας στο 93% κατά μέσο όρο του κύκλου εργασιών της κατά την τελευταία δεκαετία, κυρίως προς την Ευρώπη και τις ΗΠΑ.

# # #

**Σχετικά με την IDE**

Η INTRACOM DEFENSE (IDE), θυγατρική της Intracom Holdings, είναι μια καταξιωμένη ελληνική εταιρεία στον χώρο των Αμυντικών συστημάτων με αξιοσημείωτη εξαγωγική δραστηριότητα. Η IDE χρησιμοποιεί τεχνολογίες αιχμής στον σχεδιασμό και στην ανάπτυξη προηγμένων προϊόντων στους τομείς των ηλεκτρονικών πυραυλικών συστημάτων, τακτικών συστημάτων επικοινωνιών και πληροφοριών, ολοκληρωμένων λύσεων επιτήρησης, υβριδικών συστημάτων ηλεκτρικής ενέργειας και μη επανδρωμένων συστημάτων.

Η IDE συγκαταλέγεται στην επίσημη λίστα προμηθευτών του NATO, συμμετέχει σε διεθνή προγράμματα και έχει επιτύχει να ηγείται σε ευρωπαϊκά έργα χρηματοδοτούμενα από το Ευρωπαϊκό Πρόγραμμα Βιομηχανικής Ανάπτυξης στον τομέα της Άμυνας. Η εξωστρέφεια, η αξιοπιστία και η ποιότητα που χαρακτηρίζουν την εταιρεία τεκμηριώνονται με όλα τα έγκυρα διεθνή πιστοποιητικά και τις τιμητικές διακρίσεις που έχει λάβει καθ’ όλη τη διάρκεια της πορείας της.

Περισσότερες πληροφορίες στην ηλεκτρονική διεύθυνση: [www.intracomdefense.com](http://www.intracomdefense.com)

**Υπεύθυνος για θέματα Επικοινωνίας**

κα Βίκυ Ρουχωτά

Τηλέφωνο: 210-6678698

Email: vrouh@intracomdefense.com